[bookmark: _GoBack][image: ]   DEUNYDD AR GYFER YR YSTAFELL DDOSBARTH
Chwarae yn yr awyr agored


Trosolwg
Mae'r plant yn archwilio sut maen nhw’n symud ac yn troi drwy gymryd rhan mewn cyfres o gemau a gweithgareddau ar iard chwarae'r ysgol ac yn yr ardal 'antur'. Maen nhw’n defnyddio wyneb cloc mawr wedi'i dynnu ar y tarmac i adnabod tro cyfan, hanner tro a chwarter tro ac i ganfod haneri a chwarteri mewn sefyllfaoedd ymarferol. Mae'r plant yn dechrau archwilio'r syniad o ’o’r gloch’, 'hanner awr' wedi' a 'chwarter i'. Mae'r sefyllfa hon hefyd yn cynnig cyfle i gyflwyno'r termau 'clocwedd' a 'gwrthglocwedd' i'r plant. Maen nhw’n defnyddio ac yn archwilio'r ardal antur i feddwl am y cyfeiriad a pha mor bell y maen nhw’n symud ac yn troi. Mae'r plant yn defnyddio cyd-destun gemau iard chwarae i archwilio eu dealltwriaeth o dro cyfan, hanner tro a chwarter tro, ac i ganfod haneri a chwarteri mewn sefyllfaoedd ymarferol. Er mwyn atgyfnerthu eu dysgu, anogir y plant i raglennu 'crwban llawn' neu 'beebot' er mwyn gwneud tro llawn, hanner tro a chwarter tro, i'r chwith ac i'r dde.
Yn ystod y dasg hon, gall y plant weithio mewn parau, ac weithiau'n unigol. Bydd rhai agweddau ar y dasg yn gofyn am weithio fel dosbarth cyfan hefyd.
Ceir nifer o gwestiynau a awgrymwyd ar gyfer pob rhan o'r dasg a gellir eu gofyn i'r plant er mwyn ceisio meithrin eu dealltwriaeth a'u sgiliau ymresymu. Gellir defnyddio'r rhain naill ai'n uniongyrchol gan yr athro/athrawes neu gellir eu rhoi i grŵp neu bâr o blant er mwyn strwythuro eu meddyliau.
Cysylltiadau â'r cwricwlwm
Y Cyfnod Sylfaen: Fframwaith ar gyfer Dysgu Plant 3 i 7 oed yng Nghymru
Gwybodaeth a Dealltwriaeth o'r Byd
Sgiliau
• Archwilio ac arbrofi.
• Gwrando ar syniadau pobl eraill. 
• Nodi’r hyn y mae arnynt eisiau ei ddarganfod a sut y mae gwneud hynny. 
• Gwneud arsylwadau a mesuriadau a chadw cofnodion. 
• Meddwl yn greadigol a dychmygus.
• Cyfleu arsylwadau a mesuriadau. 
• Disgrifio'r hyn y maent wedi’i ddarganfod a chynnig esboniadau syml.
Datblygiad Corfforol
Sgiliau: Personol
· Datblygu sgiliau cydsymud. 
· Datblygu sgiliau echddygol bras. 
· Datblygu sgiliau llawdriniol manwl. 
· Datblygu hyder. 
· Rheoli symudiadau'r corff. 
· Defnyddio ystod o symbyliadau ac offer mawr a bach.
Sgiliau: Chwarae anturiaethus a chorfforol
· Datblygu dealltwriaeth o'r modd y mae eu cyrff yn symud. 
· Tyfu’n hyfedr yn y gweithredoedd sylfaenol sy’n ymwneud â theithio, gan gynnwys camu, neidio a glanio, trosglwyddo pwysau o'r traed i'r dwylo, cadw cydbwysedd, rholio, troi, dringo a swingio, a hynny ar y llawr ac wrth ddefnyddio ystod o offer a chyfarpar. 
· Deall, gwerthfawrogi a mwynhau'r gwahaniaethau rhwng rhedeg, cerdded, sgipio, neidio, dringo a hercian. 
· Deall rheolau ac elfennau gemau, a gallu chwarae gemau cydweithredol a chystadleuol syml.
Sgiliau: Iechyd, ffitrwydd  a diogelwch
· Adnabod yr effeithiau a gaiff ymarfer corff ar eu cyrff wrth iddynt symud. 
· Disgrifio’r hyn sy'n digwydd i'w hanadl a sut y maent yn ymddangos ac yn teimlo ar ôl gwneud ymarfer corff. 
· Dechrau deall bod gwneud ymarfer corff rheolaidd yn gwella iechyd a ffitrwydd, a'i fod yn helpu rhannau o'r corff i weithio'n dda. 
· Defnyddio cyfarpar mawr ac offer bach.
Adnoddau a ddarperir gan yr athro/athrawes
· Amgylchedd chwarae awyr agored – ardal antur, wyneb cloc mawr wedi'i baentio ar yr iard a gemau eraill wedi'u paentio ar yr iard chwarae, fel sgots, nadroedd ac ysgolion, ac ati.

Beth i'w wneud
Cyn y dasg
Eglurwch wrth y plant y byddan nhw’n archwilio sut maen nhw’n symud ac yn troi drwy gymryd rhan mewn cyfres o gemau a gweithgareddau ar iard chwarae'r ysgol ac yn yr ardal 'antur' sy'n cynnwys offer fel waliau dringo a phontydd rhaff.
Yn ystod y dasg
Gofynnwch i'r plant ystyried a thrafod y gemau a'r gweithgareddau y maen nhw’n eu chwarae ar yr iard chwarae ac yn yr ardal 'antur'. Anogwch nhw i rannu eu syniadau ac i ystyried beth maen nhw’n meddwl ac yn siarad amdano wrth gymryd rhan yn y gemau a'r gweithgareddau hyn.
Defnyddio wyneb cloc
Eglurwch wrth y plant y byddan nhw’n defnyddio wyneb cloc a dynnwyd ar y tarmac i ddechrau archwilio'n gorfforol sut mae dwylo cloc yn symud ac i ddarllen yr amser. Efallai y byddwch chi’n gofyn i'r plant gerdded ar hyd y llwybr y mae llaw cloc yn ei ddilyn ac yn eu hannog i nodi pan fyddan nhw wedi cerdded o amgylch y cylch cyfan ac i ystyried pryd y gwnaethan nhw gyrraedd hanner ffordd a chwarter ffordd o amgylch y cylch. Mae hyn yn rhoi cyfle i'r plant adnabod tro cyfan, hanner tro a chwarter tro ac i ganfod haneri a chwarteri mewn sefyllfaoedd ymarferol. Bydd symud o safle ‘12’ i ‘6’ neu 'hanner ffordd' o amgylch wyneb y cloc yn eu galluogi i archwilio’r syniad o 'hanner awr wedi'. Yn yr un modd, bydd symud o safle ‘12’ i ‘3’, o ‘3’ i ‘6’, o ‘6’ i ‘9’ ac o ‘9’ i ‘12’ neu 'chwarter' ffordd o amgylch wyneb y cloc yn galluogi'r plant i ddechrau archwilio'r syniad o 'chwarter wedi' a 'chwarter i'. Mae'r sefyllfa hon hefyd yn cynnig cyfle i gyflwyno'r termau 'clocwedd' a 'gwrthglocwedd' a gellid annog y plant i'w defnyddio wrth symud o amgylch wyneb y cloc i gyfeiriadau gwahanol. Efallai y bydd grwpiau bach o blant wedyn yn cael cyfleoedd mwy ymarferol i ddefnyddio'r wyneb cloc mawr ar yr iard chwarae ac i orwedd i lawr i ddangos faint 'o'r gloch' yw hi cyn nodi'r amseroedd hynny. Pan fyddan nhw’n hyderus gyda'r gwerthoedd hyn, efallai y byddan nhw’n dechrau archwilio amseroedd 'hanner awr wedi', 'chwarter wedi' a 'chwarter i' mewn modd tebyg.
· Sut y byddwch chi’n gwybod pan fyddwch chi wedi cwblhau cylch cyfan? 
· Sut y byddwch chi’n gwybod pan fyddwch chi hanner neu chwarter ffordd o amgylch y cylch? 
· Sut olwg sydd ar gloc pan fydd yn dangos ei bod yn ‘hanner awr wedi’? 
· Sut olwg sydd ar gloc pan fydd yn dangos ei bod yn ‘chwarter wedi’ neu'n ‘chwarter i’? Sut rydych chi’n gwybod hyn? 
· Sut y gallech chi ddangos yr amseroedd hyn ar y wyneb cloc mawr? 
· Beth yw ystyr 'clocwedd'? Pam eich bod chi’n credu hynny?
Defnyddio'r ardal antur
Gofynnwch i'r plant ddefnyddio ac archwilio'r ardal antur ac i feddwl am y cyfeiriadau y maen nhw’n symud ac yn troi iddyn nhw. Anogwch nhw i ystyried a ydyn nhw’n symud i fyny, i lawr, ymlaen, i'r chwith, ac ati. Hefyd, gofynnwch i'r plant ystyried i ba gyfeiriad y maen nhw’n troi a pha mor bell y maen nhw’n troi, e.e. hanner tro, chwarter tro a thro llawn.  Efallai y caiff y plant gyfarwyddiadau ynglŷn â sut i symud gan oedolyn neu eu cyfoedion, e.e. 'Pan fyddwch chi’n cyrraedd pen y bont, trowch chwarter tro i'r dde', ac ati. Anogwch y plant i ystyried eu gweithredoedd drwy ofyn cwestiynau fel y canlynol.
· Sut y byddwch chi’n gwybod pan fyddwch chi wedi gwneud tro llawn? 
· Sut y byddwch chi’n gwybod pan fyddwch chi wedi gwneud hanner neu chwarter tro? Sut y gwnaethoch chi ddysgu hyn? 
· Sut rydych chi’n gwybod pa ffordd yw'r chwith a pha un yw'r dde? 
· I ba gyfeiriadau gwahanol y gallwch chi symud ar ffrâm ddringo? 
Defnyddio gemau'r iard chwarae
Eglurwch wrth y plant y byddan nhw’n defnyddio cyd-destun gemau iard chwarae i archwilio eu dealltwriaeth o dro cyfan, hanner tro a chwarter tro, ac i ganfod haneri a chwarteri mewn sefyllfaoedd ymarferol. Anogwch nhw i chwarae gemau iard chwarae traddodiadol fel 'nadroedd ac ysgolion', a 'sgots' a allai fod wedi'u paentio ar y tarmac. Anogwch nhw i ystyried a wnaethan nhw dro cyfan, hanner tro neu chwarter tro a hefyd i edrych ar y gridiau gwahanol y maen nhw’n eu defnyddio ac i ddefnyddio'r sefyllfa ymarferol hon i ganfod haneri a chwarteri. Bydd chwarae'r gemau hyn hefyd yn cynnig cyfleoedd i'r plant ystyried y cyfeiriadau y maen nhw’n symud iddyn nhw, i ddarllen ac ysgrifennu rhifau, cyfrif ymlaen, ac adio neu dynnu rhifau mwy.
· Sut y byddwch chi’n gwybod pan fyddwch chi wedi gwneud tro llawn? 
· Sut y byddwch chi’n gwybod pan fyddwch chi wedi gwneud hanner neu chwarter tro? 
· Sut y gallech chi ganfod hanner y grid hwn? Pam y byddech chi’n gwneud hynny fel hyn? 
· Sut y byddech chi’n canfod chwarter? Sut rydych chi’n gwybod mai chwarter yw hwn? 
· I ba gyfeiriadau gwahanol y gallwch chi symud yn y gêm hon? 
· Faint o sgwariau sydd angen i chi symud? Sut y byddwch chi’n gwybod pan fyddwch chi wedi symud y nifer gywir o sgwariau? 
Fel tasg estynedig, efallai y caiff y plant ragor o gyfleoedd i adnabod haneri a chwarteri mewn amrywiaeth o sefyllfaoedd ymarferol a'u hannog yn raddol i ganfod haneri a chwarteri mewn sefyllfaoedd ymarferol llai cyfarwydd a mwy haniaethol.  Efallai y bydden nhw’n cael eu hannog hefyd i barhau i archwilio tro cyfan, hanner tro a chwarter tro mewn sefyllfaoedd ymarferol a'u hannog i ddefnyddio'r termau 'hanner' a chwarter' lle bynnag y bo'n bosibl. Er mwyn atgyfnerthu eu dysgu, efallai y byddan nhw’ yn defnyddio 'crwban llawr' neu 'beebot' yn y dosbarth ac yn cael eu hannog i'w rhaglennu er mwyn gwneud tro llawn, hanner tro a chwarter tro i'r chwith ac i'r dde.

